જેમણે આ જગત રૂપી બગીચો બનાવ્યો છે એવા પરમાત્માએ આ પૃથ્વી પર મોકલેલા એક એક મનુષ્યનું મહત્વ છે. દરેકને જુદા જુદા કાર્ય માટે લાવવામાં આવે છે પરંતુ આપણે આપણી સરખામણી બીજા સાથે કરીને અધુ હોવા છતાય સતત મુરઝાયા કરીએ છીએ. જગતની દરેક વ્યક્તિ સુખ ઈચ્છવા છતાં પણ તે મેળવી શકતી નથી અને મળે છે તો એ લાંબુ ટકતું નથી એનું કારણ સતત બીજા સાથે પોતાની જાતની સરખામણી કરવાની માણસની મનોવૃત્તિ છે. સંગીતના કાર્યક્રમમાં જેટલું મહત્વ હાર્મોનિયમ વગાડવાનું હોય છે એટલું જ મહત્વ મંજીરાવાળનું પણ હોય છે પણ મંજીરાવાળો હાર્મોનિયમવાળા સાથે પોતાની જાતની સરખામણી કરે તો એ પોતે પોતાની જાતને તો નુકસાન કરે જ છે સાથે સાથે સંગીતની મજા પણ બગડી જાય છે. કારણ કે પોતાની બીજા કરતા ઉતરતા ગણવાની ભાવનાની અસર એના કામ પર પણ થાય છે.